
VEDTAK:
Med hjemmel i plan- og bygningslovens § 19-2 avlås søknad om dispensasjon fra LNF-formålet for bygging av ny fiskebu som erstatning for eksisterende fiskebu/båthus. 
Saksopplysninger
Søknad om dispensasjon fra Geilo aktivitetssenter v/ Inge Brusletto er mottatt: 09.05.2025.
Eiendommen er avsatt til LNF-område i kommuneplan for Hol og ligger også innenfor regionalplan for Hardangervidda. Området er også markert som nasjonalt villreinområde.
Det er søkt om dispensasjon fra kommuneplanens bestemmelser for oppføring av ny fiskehytte. Tiltaket (ny fiskehytte) er allerede utført. I dag står både ny fiskehytte og gammel fiskehytte/båthus.
Søkers begrunnelse er følgende:
· Jeg søker med dette om dispensasjon for oppføring av ny fiskehytte på eiendommen min ved Monsbuvatnet i Hol kommune. Den nye fiskehytta er ment å erstatte en eksisterende, eldre fiskehytte som i mange år har vært i bruk i tilknytning til gårdens utmarksområder.
· Den gamle fiskehytta er i dag i svært dårlig forfatning. Den er sterkt preget av råte, sopp og forfall, og vurderes som uegnet for videre bruk eller renovering. I tillegg er den nåværende plasseringen svært utsatt for snø: hytta blir regelmessig nedsnødd vinterstid, noe som gjør den utilgjengelig og potensielt farlig å bruke. Taket utsettes for tung snølast, og inngangen kan være fullstendig blokkert.
· Den nye fiskehytta er derfor plassert litt høyere i terrenget, på et sted som er tryggere og mer tilgjengelig gjennom hele året. Det er lagt vekt på skånsom plassering og tilpasning til omgivelsene, både visuelt og terrengmessig. Tiltaket er gjennomført i tråd med ønsket om å bevare naturens preg og unngå unødige inngrep.
· Formålet med hytta er fortsatt knyttet til gårdsdriften og tradisjonell bruk av utmarka. I tillegg til tilsyn med beitedyr og gjerder, ønsker vi å bruke hytta som base for videreutvikling av småskala næringsaktivitet. Monsbuvatnet har et svært godt ørretfiske, og vi vurderer på sikt å knytte dette til enkle naturopplevelser, som guidet fiske, foredling av fisk og formidling av lokal natur- og kulturkunnskap. Dette er tiltak som kan styrke økonomien i gårdsdriften og bidra til å opprettholde bosetting og næring i fjellbygda.
· Vi erkjenner at byggingen ble påbegynt før søknad ble sendt inn, og vi beklager dette. Vurderingen ble gjort i god tro, da vi antok at tiltaket kunne regnes som en nødvendig erstatning for eksisterende bygg. Nå søker vi om dispensasjon i etterkant, og håper på positiv behandling med utgangspunkt i sikkerhet, tradisjonell bruk og framtidig næringsgrunnlag.
Høringsuttalelser
For å få saken godt nok opplyst ble det bedt om uttalelse fra Statsforvalteren i Østfold, Buskerud, Oslo og Akershus, Buskerud fylkeskommune og Villreinnemnda for Hardangerviddaområdet. I tillegg har landbruksavdelingen i Hol kommune levert en landbruksfaglig uttale.

Statsforvalteren i Østfold, Buskerud, Oslo og Akershus hadde følgende konklusjon:
Vi mener oversendelsen er mangelfull med hensyn til vurderinger av plangrunnlaget og hva det
søkes om dispensasjon fra. Hvis det er snakk om en ordinær hytte, er vi svært kritiske til dette og vil
trolig klage på et vedtak om dette med bakgrunn i nasjonale føringer knytt til forvaltning av villrein
og arealer over skoggrensen. Vi ber derfor kommunen om å vurdere dette grundig og eventuelt at
saken blir sendt på en ny høring til oss hvis det er nye opplysninger som er viktige å vurdere i saken.
Vi ber spesielt om at behovet for et nytt bygg ut fra gårdens ressursgrunnlag blir vurdert med
utgangspunkt i stedbunden næring. Dersom det gis tillatelse til nytt bygg forutsetter vi at tidligere
bygg fjernes.
Vi ber om å bli orientert om kommunens videre behandling av saken.
Buskerud fylkeskommune har følgende merknader:
Det ser ut til at det nye bygget vil ligge svært eksponert i landskapet. Det mener vi er uheldig,
og at det med fordel kunne vært vurdert andre plasseringer av bygget. Ved eventuell dispensasjon bør det vurderes å sette vilkår, som krav til farge og materialbruk, for å minimere byggets synlighet i landskapet. Vi legger til grunn at tidligere bygg blir fjernet dersom det gis tillatelse til nytt bygg.
-Regional plan for Hardangervidda:
Området ligger innenfor det nasjonale villreinområdet på Hardangervidda, hvor det er viktig med en restriktiv arealforvaltning. Vi er generelt kritiske til nye bygg som kan øke menneskelig aktivitet i slike sårbare områder. Selv om bygget skal erstatte et eksisterende bygg av samme størrelse, og dermed ikke endrer situasjonen vesentlig, er det viktig at bruken av bygget ikke går utover det som er naturlig for en fiskehytte/båthus. Dersom bygget brukes som en ordinær fritidsbolig, vil vi være sterkt kritiske.
Bruken må være knyttet til stedbunden næring, i tråd med føringene i den regionale planen for Hardangervidda. Vannets størrelse tilsier at vi stiller spørsmål til om næringsfiske er reelt og behov for bygget. Det kan tyde på at tiltaket ikke er i tråd med LNF-formålet, og at det derfor søkes dispensasjon.
-Miljø:
Tiltaket omsøkes gjennomført i umiddelbar nærhet til Monsbutjørne, som er en del av vannforekomst: Ørteråne bekkefelt (vannettId: 012-1930-R). Buskerud fylkeskommune understreker viktigheten av at tiltaket ikke skal påvirke miljøtilstanden i nevnte vannforekomst, det skal heller ikke hindre oppnåelsen av miljømålene.
Det er Regional plan for vannforvaltning i Innlandet og Viken vannregion 2022-2027, med tilhørende planretningslinjer, som legger føringer for forvaltningen av vannet vårt. Vannet er delt inn i vannforekomster med konkrete miljømål fastsatt i vannforvaltningsplanen, i tråd med Vannforskriftens §§ 4-7. Det generelle målet er at alle vannforekomstene minst skal ha god økologisk og kjemisk tilstand, at dagens tilstand ikke skal forringes og, dersom tilstanden er dårligere enn god tilstand, skal det gjøres tiltak for å forbedre tilstanden. Ørteråne bekkefelt har per dags dato god økologisk tilstand.
-Hensyn til automatisk fredete kulturminner:
Tiltaket berører ingen kjente automatisk fredete kulturminner, og vi har ingen merknader når det kommer til dette.
Villreinnemnda for Hardangerviddaområdet har følgende konklusjon: 
Dette er et administrativt svar fra villreinnemnda på gjenoppbygging og endret plassering av
fiskehytte ved Monsbutjørne. Vi gir ingen formell uttale da sekretær, leder og lokal representant vurderer at tiltaket har liten betydning for villreinen. Vi ser ikke at størrelse på nytt og tidligere bygg står nevnt i søknaden, men basert på bilder og tegninger ser det ut til å ikke være betydelig forskjell, og vi har dermed ingen innvendinger.
 Landbruksfaglig uttalelse: 
Kommunen må alltid ta utgangspunkt i dagens situasjon når ein skal vurdere om bygg i LNF område er nødvendig for landbruk og /eller fiske, inkludert utmarksnæring slik dette er definert i lov og plan. 
Tiltakshaver driv ikkje sauehald i dag, og kommunen kan ikkje leggje vekt på evt. framtidige planar. Det finst derfor ingen trong for tilsynsbu ifm beitenæring. 
Organiserte turar på fjellet med hest er utanom det som er definert som landbrukets utmarksnæring, det er annan form for utmarksnæring som ein ikkje kan knyte til trong for eigne bygg. T.o. gjeld omgrepet Landbruk pluss i kommunedelplan Geilo berre innanfor dette planområdet på og rundt Geilo, og ikkje i høgfjell /snaufjell. 
Opptaket av fisk er lite i høve til det ein reknar som næringsmessig fiske, det er oppgitt at det er til servering og avgrensa sal ifm organiserte turar på fjellet med hest. Det er ikkje opplyst om noko større næringsmessig sal av produkt knytt til fiske. Tiltakshaver har opplyst å ta ut meir fisk frå vatn i sameiget enn det sameiget sjølv melder i sitt årsreferat. Uansett er det såpass lite uttak av fisk at ein ikkje kan knyte det til trong for fiskebu. 
[bookmark: SJEKKLISTE_UTREDNING]Det er derfor ikkje trong for ny fiskebu /båthus for næringsmessig fiske knytt til landbruk /fiske eller landbrukets utmarksnæring. Tiltakshaver har søkt dispensasjon frå LNF føremålet, som vert å handsame etter plan- og bygningslova § 19. I høve til landbruk er det ikkje andre merknader, men syner til høyringsuttaler frå statsforvaltar og fylkeskommune. 
Tiltaket er ikke nabovarslet, men saken er tatt opp i styremøte i Lysthus sameie den 28.08.2025 der følgende er innsendt fra møtebok: 
Inge Brusletto: Har sendt inn disp. søknad til Hol Kommune om ny fiskehytte som står 25 meter lenger vest. Trenger godkjennelse av Lysthus Sameige for videre behandling. Mvh Inge Brusletto.
Styret har diskutert saken vedr. flytting og har ingen innvendinger om dette. Den gamle hytta blir revet når ny byggesøknad er godkjent hos Statsforvalter, Hol kommune og Hardangervidda Villreinutvalg.
Styret minner om at vi tidligere har påpekt at når det blir gjort vesentlige endringer på hyttene så må det varsles om dette til styret.
Kommunen har ingen merknader til søkers vurdering av unnlatt nabovarsling 
Kommunens vurdering:
Vurdering av om tiltaket faller inn under arealformålet
Landbruksavdelingen i Hol kommune vurderer at det ikke er behov for ny fiskebu /båthus for næringsmessig fiske knytt til landbruk /fiske eller landbrukets utmarksnæring. Dette begrunnes med at opptaket av fisk er lite i forhold til det en regner som næringsmessig fiske (13,6 kg er oppgitt fra Lysthus sameie). Tiltakshaver driver ikke med sauehold i dag, og kommunen kan ikke vektlegge evt. framtidige planer for bruket. Det finnes derfor ikke noe behov for tilsyns-bu i forbindelse med beitenæring. Organiserte turer på fjellet med hest er utenfor det som er definert som landbrukets utmarksnæring, det er annen form for utmarksnæring som en ikke kan knytte til behov for egne bygg. Det vil si at tiltaket er avhengig av dispensasjon for å kunne gjennomføres. 
Naturmangfoldsvurdering
Naturmangfoldloven stiller krav til saksbehandling ved utøving av offentlig myndighet. Prinsippene i §§ 8 til 12 skal legges til grunn som retningslinjer, og vurderingene skal fremgå av beslutningen. Videre skal prinsippene i §§ 8–12 tillegges større vekt dersom vedtaket bl.a. berører truede eller nær truede arter eller naturtyper Norge har et særlig ansvar for. Området det er søkt om tiltak er hovedsakelig vinterbeiteområder for rein på Hardangervidda. Disse har vært i sporadisk bruk med betydelige årlige variasjoner, bl.a. pga. ulike snø- og værforhold, men er av god kvalitet og viktige. Den typiske bruken av områdene har de siste årene vært tidligvinter, i perioder etter barmarksesongen er over og før det prepareres og stikkes løyper i området. Tilstanden for villreinen på Hardangervidda er klassifisert som dårlig etter kvalitetsnormen i 2022. Det vil si at de nasjonale målene for villreinen ikke er nådd, og at det er behov for flere tiltak for å bedre situasjonen. Etter naturmangfoldloven må tiltaket sees i sammenheng med at tilstanden i villreinområdet totalt sett er vurdert som dårlig i henhold til kvalitetsnorm for villrein. Ut over at tiltaket ligger i et villreinområde er det ikke andre registrerte naturverdier i artskart eller naturbase i nærområdet. 

Det følger av naturmangfoldloven § 10 at en påvirkning av et økosystem skal vurderes ut fra den samlede belastningen som økosystemet er eller vil bli utsatt for. Denne bestemmelsen skal blant annet forhindre en gradvis forvitring av leveområder hvor inngrepene gjerne finner sted «bit for bit, over tid, til den samlede belastningen er så stor at leveområder, arter eller genetisk mangfold kan gå tapt. Nettopp fordi det ellers er en utfordring å se de samlede påvirkningene i sammenheng. Nye påvirkninger skal altså være gjenstand for en helhetsvurdering av den belastningen økosystemet allerede er og vil bli utsatt for og skal ikke vurderes isolert i den enkelte sak.

[bookmark: _Hlk229642584]Ved riving av den gamle og oppføring av ny hytte som omsøkt, vil plassering endres. Den nye hytta vil ligge langt mer eksponert i landskapet, oppe på en høyde. Selv om dette vil kunne være fordelaktig for søker og lette helårsbruk, vil det gi en større landskapsmessig påvirkning i et åpent fjellandskap som her. Det burde vurderes en alternativ plassering, mindre eksponert og med mindre landskapsvirkning. 
Det kommer ikke frem noen opplysninger i søknaden om hvor stor eksisterende hytte er, men ut fra tegningene ser det ikke ut som at det er noen stor forskjell på dem. Ut fra tegningene vil ny hytte bli på rundt 17,5 m2. På plantegningen er det vist en matkrok, to sengeplasser og et areal for båtlagring på vinteren. Ut fra fasadetegningene og bilder av bygget vises bare en vanlig ytterdør med en plassering som gjør det uegnet for båtopplagring, så det må stilles spørsmålstegn ved om denne bruken er reell. Det fremgår uansett av søknad at dette ikke er det primære behovet for bygget. 
Det vil ikke være selve økningen i størrelse på bygget som vil kunne endre påvirkningen på natur og miljøhensyn, herunder villreinens bruk av områdene, men omfanget av bruk og aktivitet i området. Det opplyses om i søknaden at den nye hytta vil kunne brukes hele året og ikke være begrenset til sommerhalvåret, slik eksisterende hytte er. Det vil være naturlig å legge til grunn at endret plassering og standardheving både vil kunne føre til utvidelse av tidsrom og en generell økning av bruken. 

Videre vises det til at det planlegges å utvikle eksklusive rideturer med små grupper fra stølen i Lysthus til Monsbutjørne. Turene vil inkludere guidet ridning, matservering basert på lokale råvarer og fisk fra nærområdet, samt overnatting i telt eller gapahuk. Hytta blir sentral som base for matlagning, sikkerhet, redskap og værbeskyttelse. 

En ser ikke at hytta er direkte tilknyttet landbruksnæring eller næringsmessige høsting av naturressurser. En åpning for dispensasjon for slike bygg tilknyttet reiseliv og fritidsbruk, eksponert plassert i åpne fjellområder og i nasjonalt villreinområde vil være en uheldig praksis med tanke på samlet belastning. Dagens påvirkning på området er bl.a. vurdert i konsekvensvurdering for villrein av kommuneplanens arealdel, der det fremgår at området har en betydelig redusert funksjon (for villrein) på bakgrunn av menneskelig påvirkning i dag. Selv om endringen i påvirkningen fra et enkelt bygg vil være svært begrenset, skal en hensynta belastningen området og økosystemet allerede er og vil bli utsatt for, og ikke vurdere det enkelte tiltak isolert. 

Dispensasjonsvurdering
Kommunen kan bare gi dispensasjon dersom hensynene bak gjeldende plan, lovens formålsbestemmelse eller nasjonale eller regionale hensyn ikke blir vesentlig tilsidesatt. I tillegg må fordelene ved å gi dispensasjon være klart større enn ulempene, jf. plan- og bygningsloven § 19-2. Fordelene ved en dispensasjon skal primært knyttes til de offentlige hensyn som planen skal ivareta og de formål og hensyn som plan- og bygningsloven fastsetter. 
Vurderingen av om vilkårene er oppfylt for å kunne gi dispensasjon etter § 19-2 er rettsanvendelsesskjønn. Avhengig av sakens faktum, må det vurderes konkret om vilkårene er oppfylt i den enkelte sak. Dersom vilkårene er oppfylt kan kommunen gi dispensasjon, men det er ingen som har krav på det. En eventuell dispensasjon skal begrunnes nøye ut fra konkrete forhold i saken, for å unngå at det skapes en uheldig presedens.
Tilsidesette formålet med bestemmelsen
Formålet bak LNF bestemmelsen er å sikre arealer til landbruksdrift, natur- og frilufts-formål. Innenfor LNF-områder skal områdene nyttes eller sikres til landbruksproduksjon, herunder jordbruk, skogbruk og reindrift, og/eller ha som formål å ivareta naturområder og bevare naturområder med spesiell betydning for friluftslivet. Dette er arealer som i det vesentlige skal være ubebygget, eller bare bebygget i tilknytning til landbruk og reindrift. I landbruksområder er det særlig viktig å forhindre tiltak som kan føre til en nedbygging av landbruket, eller som kan føre til ulemper for landbruksnæringen på annen måte. I natur- og friluftsområder er det viktig å sikre leveområder for plante- og dyrearter og allmenhetens rett til fri ferdsel og friluftsliv, samt å bevare eksisterende landskapsbilde. Det kommer frem av pbl. § 19-2 fjerde ledd at det ved vurderingen av om det skal gis dispensasjon fra planer skal legges særlig vekt på statlige og regionale rammer og mål. Slike statlige og regionale mål er blant annet gitt gjennom statlige og regionale retningslinjer. 

Hensynet bak lovens formålsbestemmelse er blant annet å fremme bærekraftig utvikling til det beste for den enkelte, samfunnet og fremtidige generasjoner, jf. pbl. § 1-1.

Det er søkt om ny fiskehytte ved Monsbutjørne med endret plassering i forhold til den eksisterende. Det informeres om at eksisterende hytte fortsatt står, men at denne har en ugunstig plassering da den er utsatt for vær og snø, noe som har ført til utfordringer for helårsbruk. Ved ny plassering vil det føre til at hytta lettere kan brukes hele året. Størrelsen på ny og eksisterende anses som lik.  

Statsforvalteren mener at hvis det er snakk om en ordinær hytte, altså ikke en hytte som inngår i stedbunden næring, er vi svært kritiske til dette og vil trolig klage på et vedtak om dette med bakgrunn i nasjonale føringer knytt til forvaltning av villrein og arealer over skoggrensen. De viser til at området ligger innenfor det nasjonale villreinområdet på Hardangervidda hvor det skal legges opp til restriktiv arealforvaltning av hensyn til villrein. De uttaler i den forbindelse at nye bygg bidrar til å forsterke den menneskelige aktiviteten i området, som er uheldig utfra villreininteresser. Det nevnes likevel at siden bygget til å erstatte et eksisterende bygg av samme størrelse, vil imidlertid situasjonen ikke endre seg i særlig grad. Innvendingene er ikke mot en gjenoppbygging. Dette er imidlertid betinget av at oppføring av fiskehytta er begrunnet i stedbunden næring jf. føringen i den regionale planen for Hardangervidda. Oppføring av en fiskehytte som blir brukt som en ordinær hytta, er de sterkt kritiske til. Ut fra spørsmål om bruken av hytta, vises det til tegningene som viser vinteropplag av båt, men bare en enkel dør i bygget, som vil gjøre det vanskelig å bruke hytta til det som er beskrevet. Videre vises det til hensynet til det åpne landskapet i området, da det ser ut til at bygget vil bli liggende svært eksponert. Det er et viktig prinsipp at nye bygg underordner seg landskapet på høyfjellet og at det med fordel kunne vært vurdert andre plasseringer av bygget. 

Fylkeskommunen uttaler at det ser ut til at den nye bygget vil ligge svært eksponert i landskapet, som de mener er uheldig. De legger også til grunn at tidligere bygg blir fjernet dersom de gis tillatelse til nytt bygg og at det bør settes vilkår til en eventuell tillatelse. Ut fra hensynet til regional plan for Hardangervidda er det viktig med en restriktiv arealforvaltning. De er kritiske til nye bygg som kan øke menneskelig aktivitet i slike sårbare områder. Det vises til at selv om bygget skal erstatte et eksisterende bygg av samme størrelse, er det viktig at bruken ikke går utover det som er naturlig for en fiskehytte/båthus. Bruken må være knyttet til stedbunden næring, i tråd med føringene i den regionale planen for Hardangervidda. Vannets størrelse tilsier at vi stiller spørsmål til om næringsfiske er reelt. 

Det er fra landbruksfaglig hold i Hol kommune blir vurdert at det ikke er behov for et nytt bygg ut fra gårdens ressursgrunnlag med utgangspunkt i stedbunden næring. Det vil si at det søkes om en ny fiskebu, uten landsbruksmessig behov, og som vil kunne brukes mer som en vanlig hytte/bu. Ut fra dette vurderes uttalene derfor som negative til at det innvilges dispensasjon, ut fra nasjonale og regionale interesser.  
Argumentet med at nye fiskebua allerede er bygget mener rådmannen ikke kan vektlegges. Det opplyses også i søknaden om at eksisterende hytte fortsatt står. Argumentet kan derfor uansett ikke vektlegges med det utgangspunkt. Hovedregelen er at søknaden skal behandles som om tiltaket ikke er gjennomført. Dette innebærer for det første at tiltakshaver verken skal «straffes» ved at søknaden undergis en særlig streng behandling, eller at tiltaket lettere skal godkjennes som følge av at det allerede er utført. For det andre innebærer det at det normalt er reglene på vedtakstidspunktet, ikke utførelsestidspunktet, som skal legges til grunn ved vurderingen av om søknaden bør godkjennes, jf. Sivilombudets uttalelse av 13. mars 2012 (SOM 2011-1482). 
Kommunen vurderer at det klart en er tilsidesettelse av formålet, da LNF-områder ikke skal bebygges utover landbruksmessig behov. Spørsmålet er om det anses som vesentlig. En hytte/bu til fritidsbruk vil være i strid med den regionale planen som i utgangspunktet bare tillater tiltak til stedbunden næring. Det kan tillates gjenoppbygging av eksisterende hytter også, men ut fra ny plassering, visuelt utsatt i landskapet, mener kommunen at dette taler for at tilsidesettelsen er vesentlig, da det vil gi en større landskapsmessig påvirkning i et åpent fjellandskap som her. Det burde vurderes en alternativ plassering, mindre eksponert og med mindre landskapsvirkning. Det opplyses om i søknaden at den nye hytta vil kunne brukes hele året og ikke være begrenset til sommerhalvåret, slik eksisterende hytte i stor grad er. Det vil være naturlig å legge til grunn at endret plassering og standardheving både vil kunne føre til utvidelse av tidsrom og en generell økning av bruken. Ut fra en vurdering av samlet belastning for naturmangfold er dette uheldig. 
Kommunen vurderer derfor at tilsidesettelsen er vesentlig.
Fordeler og ulemper
Det er i hovedsak samfunnsmessige fordeler som er relevante. Fordelene skal knyttes til de offentlige hensyn som planen skal ivareta og de formål og hensyn som plan- og bygningsloven fastsetter. Rent private og økonomiske fordeler, eller generelle fordeler som kan påberopes i alle lignende saker, vil normalt ikke tillegges vekt. 
Søker viser ikke til noen ulemper i sin søknad. Av fordeler viser søker til at ny plassering høyere i terrenget er tryggere og mer tilgjengelig gjennom hele året. Det vises også til garden ønsker å videreutvikle småskala næringsaktivitet knyttet til enkle naturopplevelser, som guidet fiske, foredling av fisk og formidling av lokal natur- og kulturkunnskap. Det vises videre til at den eksisterende plasseringen er utsatt for vær og snø, noe som har ført til utfordringer for helårsbruk. Den foreslåtte nye plasseringen er kun 30 meter unna den opprinnelige, og ligger innenfor eiendommens grenser. Terrenget her er mer skjermet, og bedre egnet for helårsbruk. Omplasseringen vil medføre minimal terrenginngripen, og den nye plasseringen vil ikke være synlig fra områder med allmenn ferdsel. Tiltaket innebærer ingen behov for nye veier, massetransport eller andre belastninger på naturen.

Kommunen vurderer at det vises til fordeler for bygging av ny bu/hytte med endret plassering. Kommunen ser at det er utfordringer med eksisterende plassering på vinteren. Det er også positivt at det nye bygget er satt opp med minimalt terrenginngrep. Kommunen vurderer at dette er fordeler som i utgangspunktet ikke er spesielle, men som kan påberopes av flere i samme situasjon.

Kommunen vurderer at bygging av ny fiskebu høyere oppe i landskapet, som i større grad vil bli brukt som hytte er svært uheldig. Når det gjelder plasseringen av den nye fiskebua i det åpne høgfjells-landskapet i området, mener rådmannen at det nye bygget vil bli liggende svært eksponert, nye bygg bør underordne seg landskapet på høgfjellet. Kommunen mener dette kommer tydelig frem av vedlagte bilder av ny hytte. I tillegg vises det til at plasseringen vil føre til at hytta vil blir brukt mer, da den vil være tilgjengelig hele året. Det vil ha påvirkning på samlet belastning for villrein. Det at eksisterende fiskehytte/båthus er i dårlig forfatning betyr ikke at det er behov for å bygge ei ny fiskehytte med ny plassering høyere oppe i landskapet. Eksisterende bu burde kunne settes i stand og godt kunne fungere som ei fiskebu/båthus, til sitt bruk. Evt. vurdere en annen plassering som ikke har den uheldige påvirkningen på landskapet som omsøkt hytte har. Det vurderes derfor at tiltaket med fører flere ulemper for natur og landskap. 
Rådmannen vurderer at det ikke er vist til fordeler som er klart større enn ulempene. Vilkåret er ikke oppfylt.
Skjønnsmessig vurdering
Kommunen har gjort en konkret vurdering av saken opp mot vilkårene. Vilkårene er ikke oppfylt, kommunen kan derfor ikke innvilge omsøkte dispensasjon. 

Gebyr
Tiltakshaver vil bli fakturert. Gebyret er det samme ved godkjenning og avslag. Gjeldende gebyrregulativ for 2026 er tilgjengelig på kommunens nettsider.
Klagemulighet
Vedtaket kan påklages til Statsforvalteren i Østfold, Buskerud, Oslo og Akershus. Klagefristen er tre uker regnet fra dagen vedtaket kom frem. Klagen skal sendes til Hol kommune, Ålmannvegen 8, 3576 Hol. Et søksmål eller erstatningskrav kan ikke fremmes uten at klageadgangen er benyttet, jf. fvl. § 27b. Du må opplyse hvilket vedtak de klager på, endringer du ønsker, og de grunner klagen støtter seg på. Klagen må underskrives. Du må også opplyse hvilken dato vedtaket kom frem dersom du klager så sent at det er uklart om klagefristen er ute. Selv om det er adgang til å klage kan vedtaket vanligvis gjennomføres straks. Du kan fremme krav om utsatt iverksetting av vedtaket, inntil klagefristen er ute eller klagen er behandlet. Vedtak om utsatt iverksetting kan ikke påklages.

